Čo priniesol festival Rozmanitosť 2014?
K jesennému programu Košíc patrí už tretím rokom festival Rozmanitosť. V týždni od 7. októbra do 11. októbra 2014 sme spolu zažili niekoľko unikátnych koncertov a divadelné predstavenie z tvorby slovenských aj zahraničných interpretov.
Rozmanitosť sa odštartovala v utorok energickou smršťou kapely SUM SUM Band z Izraela. Umelci sú svetoznámym formátom, a všetci z nich aj samostatne uznávanými hudobníkmi. U nás predstavili svoje crazy Gipsy show po prvýkrát. O dva dni, vo štvrtok 9. októbra sme mohli zažiť dvojnásobnú dávku kultúry. Najprv nám rodáčka z Číny Jing Lu zahrala monodrámu o tom, aké je to byť cudzincom v cudzej krajine. Predstavenie bolo inšpirované jej osobnými skúsenosťami. Podvečer si návštevníci mohli vychutnať rýchle tanečné tempo ľudových piesní v podaní tanečníkov zo skupiny CreDance, ktorí tancovali na hudbu kapely Banda. Vrcholom festivalu Rozmanitosť bola sobota 11. októbra. Od 14:00 do 18:00 sa konal v areáli Kasární / Kulturparku obľúbený a chutný Polievkový festival. Tento rok sa na ňom zúčastnilo 32 rôznych komunít, ktorí skrz nimi vybranej a s láskou pripravenej polievky, priblížili vlastnú kultúru a rôznorodosť. Rozmanitý bol aj program Polievkového festivalu. Zazneli na ňom africké rytmy v podaní kapely AfroCampana, pastvou nie len pre oči bolo vystúpenie brušných tanečníc Perly orientu zo zoskupenia Fatima a FatimaS. Organizátori nezabudli ani na labužníkov. V rámci kuchárskej show im šéfkuchár Robertto Geretto predviedol prípravu chutnej zemiakovej a špenátovej polievky. Príjemnú atmosféru slnečného dňa pri dobrom jedle podčiarkovali hudobné šlágre z 40tych, 50tych a 60tych rokov v podaní skupiny Slovak Tango. Čerešničkou na torte festivalu bolo jazzové vystúpenie talentovanej mladej speváčky Sisi Michalidesovej spolu s jej Zimnými kúzelníkmi. Kúzelná kombinácia jazzu s vážnou hudbou a prvkami balkánskeho a slovenského folklóru bol naozajstným vyvrcholením celého festivalu Rozmanitosť.
Veríme, že všetci návštevníci si divadlo a koncerty vychutnali a odniesli si z nich jedinečný umelecký zážitok. Už teraz začíname pracovať na ďalšom ročníku. Tešíme sa na vás!
Tím Výmenníkov